
Grozījumi Publiskas personas finanšu līdzekļu un mantas izšķērdēšanas novēršanas likumā
Izdarīt Publiskas personas finanšu līdzekļu un mantas izšķērdēšanas novēršanas likumā (Latvijas Republikas Saeimas un Ministru Kabineta Ziņotājs, 1995, 17. nr.; 1997, 5. nr.; 2001, 24. nr.; 2002, 14. nr.; 2008, 8., 24. nr.; Latvijas Vēstnesis, 2009, 157. nr.; 2010, 148. nr.; 2012, 183. nr.; 2014, 63. nr.; 2017, 203. nr.; 2018, 3. nr.; 2019, 108. nr.) šādus grozījumus:
11. pantā:
aizstāt otrajā daļā vārdu "izpildinstitūcija" ar vārdu "valde";
izteikt ceturto daļu šādā redakcijā:
"(4) Lai saņemtu šā panta trešajā daļā minēto atļauju, kapitālsabiedrība pamato dāvinājuma (ziedojuma) atbilstību šā likuma 10. un 11. pantā minētajiem nosacījumiem un tā lietderību un saskaņo dāvinājumu (ziedojumu) ar publiskai personai vai publiskas personas kapitālsabiedrībai piederošo kapitāla daļu turētāju.";
· papildināt pantu ar piekto un sesto daļu šādā redakcijā:
"(5) Pēc kapitāla daļu turētāja saskaņojuma saņemšanas valsts kapitālsabiedrība vai valsts kontrolētā kapitālsabiedrība informāciju par dāvinājumu (ziedojumu) iesniedz valsts kapitālsabiedrību un valsts kapitāla daļu pārvaldības koordinācijas institūcijā atzinuma sniegšanai.
(6) Lai saņemtu šā panta trešās daļas 1. un 3. punktā minēto finanšu ministra atļauju, kapitālsabiedrība dāvinājumu (ziedojumu) saskaņo ar:
1) tās ministrijas ministru, kura ir valsts kapitāla daļu turētāja valsts kapitālsabiedrībā vai valsts kontrolētajā kapitālsabiedrībā, pēc tam, kad ministrs izvērtējis valsts kapitālsabiedrību un valsts kapitāla daļu pārvaldības koordinācijas institūcijas sniegto atzinumu;
2) tās ministrijas ministru, kura ir valsts kapitāla daļu turētāja kapitālsabiedrībā, kas ir attiecīgās valsts kontrolētās kapitālsabiedrības kapitāla daļu turētāja;
3) tās ministrijas ministru, kura ir valsts kapitāla daļu turētāja kapitālsabiedrībā, kas ir tiešā izšķirošā ietekmē uz līdzdalības pamata Koncernu likuma izpratnē esošas kapitālsabiedrības kapitāla daļu turētāja;
4) tās ministrijas ministru, kura ir valsts kapitāla daļu turētāja šā panta trešās daļas 3. punktā minētajā kapitālsabiedrībā;
5) vides aizsardzības un reģionālās attīstības ministru, ja dāvinājumu (ziedojumu) veic šā panta trešās daļas 3. punktā minētā kapitālsabiedrība, kuras kapitāla daļu turētāja ir pašvaldība."

